สั่งทดสอบวิกฤตก่อนปล่อยกู้ขาใหญ่
ธปท.ให้แบงก์ทดสอบภาวะวิกฤตลูกหนี้ก่อนปล่อยกู้ธุรกิจรายใหญ่กู้ได้เกิน 25% ของเงินกองทุน
8 มี.ค. 2556

ธปท.ให้แบงก์ทดสอบภาวะวิกฤตลูกหนี้ก่อนปล่อยกู้ธุรกิจรายใหญ่กู้ได้เกิน 25% ของเงินกองทุน 
นางสาลินี วังตาล ผู้ช่วยสายกำกับสถาบันการเงิน ธนาคารแห่งประเทศไทย (ธปท.) เปิดเผยว่า การเปิดทางให้กลุ่มลูกหนี้รายใหญ่ที่มีความสัมพันธ์ในลักษณะกลุ่มธุรกิจ ปล่อยกู้ได้เกินเกณฑ์ 25% ของเงินกองทุน ซึ่งเกินเกณฑ์การกำกับลูกหนี้รายใหญ่ (Single Lending Limit) ที่กำหนดให้ปล่อยกู้ในกลุ่มธุรกิจเดียวกัน ซึ่งนับรวมบริษัทแม่ บริษัทลูก และธุรกิจในเครืออื่นแล้วได้ไม่เกิน 25% ของเงินกองทุนนั้น เป็นการดำเนินการตามมาตรฐานสากล
นางสาลินี กล่าวว่า การจะให้กู้เงินเกณฑ์กำหนดนั้น จะต้องมีเงื่อนไขที่เข้มงวดขึ้น คือ ต้องเป็นธุรกิจที่มีประโยชน์ต่อการพัฒนาประเทศ ได้รับการจัดอันดับระดับ AAA และธนาคารที่จะปล่อยกู้เกินได้ต้องมีเงินกองทุนมารองรับสินเชื่อที่เกินมากเป็นพิเศษ คือ ต้องสูงกว่าเกณฑ์ 8.5% 
นอกจากนี้ ก่อนปล่อยกู้ได้ต้องทำแบบทดสอบภาวะวิกฤต (Stress Test) ถ้าในกรณีที่บริษัทหรือลูกค้ารายนั้นมีปัญหา แล้วจะสร้างความเสียหายอย่างไรกับธนาคารบ้าง ซึ่งการปล่อยลูกค้าที่คุณสมบัติเช่นนี้มีไม่มาก ไม่ใช่ว่ารายใดก็ทำได้ เพราะกระบวนการก่อนให้กู้ได้เกินมีการระวังที่รัดกุมมาก 
ลูกหนี้ที่จะปล่อยกู้จะต้องมีการดำเนินธุรกิจที่มีความจำเป็นต่อการพัฒนาประเทศ เช่น กิจการพลังงาน การลงทุนโครงสร้างพื้นฐาน ฯลฯ หรือมีการลงทุนเพื่อรองรับการขยายตัวของกลุ่มธุรกิจขนาดใหญ่ และรองรับการเติบโตในกลุ่มประชาคมเศรษฐกิจอาเซียน (เออีซี) ซึ่งปัจจุบันมีธนาคารพาณิชย์ยื่นขออนุญาต ธปท.ปล่อยกู้เกินบ้างแล้ว
ทั้งนี้ เมื่อวันที่ 22 ก.พ.ที่ผ่านมา ธปท.ได้ออกหนังสือถึงธนาคารพาณิชย์ทุกรายยกเว้นธนาคารพาณิชย์เพื่อรายย่อย โดยมีมาตรการผ่อนผันให้ปล่อยสินเชื่อลูกค้ารายใหญ่ได้เกิน 25% ของเงินกองทุน
อย่างไรก็ตาม ก่อนหน้านี้ ธปท. ประกาศผ่อนผันให้เกินได้ถึงสิ้นเดือนมี.ค.ปีนี้ โดย ธปท.จะพิจารณาอนุมัติให้เป็นรายกรณี และธนาคารพาณิชย์จะต้องมีการดำรงเงินกองทุนหลังหักเงินกองทุนส่วนเพิ่มมากกว่าเกณฑ์ ซึ่ง ธปท.จะให้เริ่มใช้ในเดือน ม.ค. 2558 เป็นต้นไป